Liikenne- ja viestintäministeriö tulee kiinnittämään huomiota tapahtumiin, jotka johtivat MTV:n uutiset tekevän yhtiön johtajalle annettuun varoitukseen.

Ministeriö valvoo MTV:lle uutis- ja ajankohtaistoimintaan myönnetyn kolmen miljoonan euron valtionavustuksen käyttöä.

Mediahub Helsinki Oy:n hallinto- ja henkilöstöjohtaja Ulla Rannikko oli tehnyt ystävänsä yrityksen kanssa sopimuksen ostaa vuokratyötä MTV:n uutisten tekemiseen. Rannikko oli lisäksi avustanut ystäväänsä yhtiön perustamisessa juuri ennen sopimuksen tekemistä.

Kun asia tuli Mediahubin hallituksen puheenjohtajan ja MTV:n toimitusjohtajan Jarkko Nordlundin tietoon, Rannikko sai toiminnastaan vakavan varoituksen. Sopimus purettiin.

”Ministeriö on tietoinen Ulla Rannikkoa koskevasta tapauksesta.”

”Ministeriö on tietoinen Ulla Rannikkoa koskevasta tapauksesta ja tulee kiinnittämään asiaan huomiota, kun MTV Sisällöt Oy hakee myönnetyn valtionavustuksen maksatusta toteutuneiden tukikelpoisten kustannusten perusteella. Tällöin ministeriö tulee käymään yhtiön kanssa läpi, että edellytykset tuen maksatukselle täyttyvät ja että asiaan ei liity mitään epäselvyyksiä”, sanoo hallitusneuvos Pasi Ovaska liikenne- ja viestintäministeriön konserniohjausosastolta.

Ovaska muistuttaa, että ministeriö ei ole vielä maksanut mitään kolmen miljoonan euron tuesta, joka myönnettiin vuonna 2017.

Rahaa maksetaan vasta toteutuneita kustannuksia vastaan. Tuen myöntämisen tarkoitus oli tukea ja laajentaa MTV:n uutis- ja ajankohtaisohjelmia. Tukea maksetaan vain, jos päätöksessä määrätyn palveluvelvoitteen mukainen ohjelmistomäärä on toteutunut.

“Mediahub Helsingin vuokratyösopimusta koskeva asia ja Ulla Rannikon saama vakava varoitus ei suoraan vaikuta LVM:n tekemään avustuspäätökseen ja MTV Sisällöt Oy:lle annettuun julkiseen palveluvelvoitteeseen”, Ovaska sanoo.

Ovaska kuitenkin muistuttaa, että yhtiöllä on valtionavustuslain mukainen velvollisuus antaa ministeriölle riittävät tiedot, jotta ministeriö voi valvoa avustusten käyttöä ja ehtojen noudattamista.

Ehdot koskevat ohjelmiston sisältöä ja niiden kustannuksia, joista valtionavustus kattaa vain tietyn osan.

Ovaskan mukaan ministeriön on pystyttävä selvittämään, miltä osin toimituksen käyttämästä vuokratyöstä syntyvät kustannukset ovat valtionavustuksen ehtojen mukaisia.